
Magyarországon jelenlévő streamingszolgáltatók marketingtevékenységének és a fogyasztók attitűdjének vizsgálata

A digitális médiafogyasztás lendületes növekedése számos piaci lehetőséget kínál a szórakoztatóiparban. A streamingszolgáltatások megjelenése jelentős változást hozott a tartalomszolgáltatás terén, és a fogyasztók számára új lehetőségeket nyitott meg a médiafogyasztást illetően.
Jelen tanulmány célja annak vizsgálata, hogy a hazánkban népszerű streamingszolgáltatók miként és milyen eredményességgel alkalmazzák a különböző marketingeszközöket Magyarországon, valamint hogyan alakulnak a fogyasztók attitűdjei a generációs különbségek tükrében. Célkitűzéseim egyike, hogy feltárjam, az egyes streamingszolgáltatók online marketingtevékenységének aktivitása, minősége milyen szerepet tölt be népszerűségükben a fogyasztók körében.
Primer adatgyűjtésem során netnográfiás vizsgálatot, kérdőíves megkérdezést, illetve fókuszcsoportos kutatást végeztem. A netnográfiás elemzés során az Ads Transparency Center, a Facebook hirdetési tár, valamint a Similarweb felületeit hívtam segítségül, melynek köszönhetően a forgalomra vonatkozó adatok mellett az egyes streaming platformok hirdetési tevékenységéről is átfogó képet kaptam. A kérdőíves megkérdezésbe 340 személyt vontam be a filmkedvelők köréből, a felmérés nem reprezentatív. A fókuszcsoport nyolc résztvevőjét a kérdőívet kitöltők generációs összetétele alapján toboroztam.
Az eredmények értékelése során fény derült arra, hogy az egyes generációk képviselői más-más előnyöket értékelnek fontosnak, amikor egy adott streamingszolgáltató mellett döntenek, összefüggés mutatható ki a generációk és a streaminghasználatot befolyásoló tényezők között, illetve a felhasználókban élő márkaszemélyiség megismerése is lehetővé vált. Összességében a kutatási eredményeim átfogó képet adnak a vizsgált streaming platformok online marketingtevékenységéről, valamint a fogyasztókra gyakorolt hatásáról.



